Кент
Кент () е историческо, административно неметрополно и церемониално графство в регион Югоизточна Англия. Граничи по суша с Източен Съсекс, Съри и Голям Лондон, а чрез естуара на река Темза и с Есекс. Кент има и номинална граница с Франция в тунела под Ла Манша. Площта на Кент е 3736 km2, населението – около 1 610 000 души (2004). Най-големи градове са Кентърбъри и Рочестър, а административен център е Мейдстоун. В графството има 13 общини, включително една унитарна единица – Медуей.

Забележителност 
Градината на замъка Сисингхърст – наричана още „Градината на Англия“, е създадена от Вита Саквил-Уест и Харолд Никълсън, нейния съпруг дипломат. Виктория (Вита) Саквил-Уест е писателка от групата Блумсбъри, журналистка и прочута ексцентричка. Тя и нейният градинар създават тези поразителни, пищни градини през 1930 г. около големия господарски дом в елизабетински стил, където живеят с Никълсън. Същевременно започва да води колонка в Обзървър по градинарство. Тя проектира поредица от градини вътре в градината, всяка от тях посветена на отделна тема, която се върти около семейство цветя или отделен цвят. Най-известната и най-имитирана в цял свят до днес е нейната Бяла градина, която разцъфва напълно през юни. Юни и юли са прекрасни в Градината на розите, чиито бурбонски, столистни (сентифолии) и мъхави рози са световноизвестни. Билковата градина е пълна и с познати, и с екзотични растения през цялото лято, докато Котидж Гардън с хилядите луковици е най-добра гледка през есента.

Бележки